**Curriculum Vitae, Tapiolan kuoro 2023**

Tapiolan kuoro on espoolainen, kansainvälisesti tunnettu ja palkittu lapsi- ja nuorisokuoro. Kuoro perustettiin vuonna 1963, ja se kasvanut tavallisesta suomalaisesta koulukuorosta yhdeksi kansainvälisen kuoromaailman tunnetuimmista instrumenteista.

Tapiolan kuorossa laulaa noin 40 9–19-vuotiasta nuorta muusikkoa, joista jokainen soittaa vähintään yhtä instrumenttia laulamisen lisäksi. Kuorolle on ominaista luonnollinen äänenkäyttö sekä laulun, soiton ja liikkeen monipuolinen yhdistäminen.

Kuoron repertuaari on hyvin laaja-alainen aina uuden musiikin festivaaleista jazz-konsertteihin. Ohjelmisto koostuu taidemusiikin lisäksi kansanmusiikista ja genrerajoja rikkovista kokonaisuuksista.

Tärkeä osa taiteellista toimintaa on yhteistyö nykysäveltäjien kanssa. Useat koti- ja ulkomaiset merkkisäveltäjät ovat säveltäneet ja omistaneet teoksia nimenomaisesti Tapiolan kuorolle. Kantaesitysten lisäksi kuoro osallistuu usein aktiivisesti sävellysprosessiin.

Vuonna 2019 Tapiolan kuoro perusti uuden kuorotapahtuman, Tapiola Choir Summer Summitin, johon kuuluu Itämeren alueen ja kotimaisten lapsikuorojen kokoontuminen, konsertteja ja kansainvälinen lapsikuoromusiikin sävellyskilpailu. Ensimmäinen tapahtuma kesällä 2020 jouduttiin perumaan koronapandemian vuoksi, mutta sävellyskilpailuun osallistui yhteensä 113 teosta ympäri maailmaa. Summer Summit -tapahtuma järjestettiin ensimmäistä kertaa kesäkuussa 2022. Päävieraana oli virolainen Ellerhein-tyttökuoro, ja kansainväliseen lapsikuoromusiikin sävellyskilpailuun saapui yhteensä 51 teosta.

60 toimintavuotensa aikana kuoro voittanut useita merkittäviä palkintoja ja tunnustuksia. Vuonna 2017 kuoro sai opetus- ja kulttuuriministeriön Lapsenpäivä-palkinnon taideharrastuksen ja -kasvatuksen hyväksi tehdystä työstä. Menneisiin saavutuksiin lukeutuvat mm. Yleisradion Vuoden nuorisokuoro -tunnustus 2005; UNESCO:n Esittävän taiteen palkinto 1996, joka myönnettiin ensimmäistä kertaa musiikin alalle sekä BBC:n kuuluisan Let the Peoples Sing -kuorokilpailun pääpalkinnon, Silver Rose Bowlin voitto vuonna 1971. Taiteelliset huippusuoritukset ja ulkomaisten kriitikoiden luoma käsite *Tapiola Sound* syntyvät korkeatasoisen musiikkikasvatuksen tuloksena.

Tapiolan kuoro konsertoi vuosittain useita kymmeniä kertoja sekä Suomessa että ulkomailla. Vuosikymmenten aikana kuoro on tehnyt yli 80 kansainvälistä kiertuetta, joista kolme maailman ympäri. Myös kuoron diskografia kattaa kymmeniä levytyksiä. Tuoreimpia äänitteitä ovat vuonna 2018 julkaistut *Järvi on siintävä sinipinta* yhdessä Ylioppilaskunnan Laulajien ja Akademiska damkören Lyranin kanssa sekä baritoni Aarne Pelkosen joululevy *Taivas sylissäni*. Vuonna 2019 kuoro esiintyi myös Pyhimyksen ja Saimaan *Olisinpa täällä* -levyllä. Vuonna 2021 kuoro esiintyi Eija Ahvon *Tulitikkutyttö* -levyllä.

Vuodesta 2008 alkaen kuoron taiteellisena johtajana on toiminut Pasi Hyökki, jonka oma musiikkiura on alkanut aikoinaan Tapiolan kuoron riveistä. Aiempia johtajia ovat kuoron perustanut professori Erkki Pohjola (johtaja vuosina 1963–1994) sekä musiikkipedagogi Kari Ala-Pöllänen (1994–2008).

Kuoron tavoitteena on tarjota korkeatasoista lapsikuorotaidetta ja -elämyksiä niin laulajilleen kuin yleisölleen. Toiminta-ajatuksena on rakentaa monipuolinen, inhimillinen kasvuympäristö, jossa jokaisella lapsella on mahdollisuus olla ammattimainen taiteentekijä.

Tapiolan kuoro harjoittelee Espoossa, ja sen toimintaa tukee Espoon kaupunki.